Nedelanje
<s>Nedelanje (kineski: 無爲 wu wei) je jedan od temeljnih pojmova taoističke filozofije.</s><s>Formulisao ga je kineski filozof Lao Ce, u 6. veku p.n.e.</s>

<s>Wu wei doslovno znači nedelanje, međutim, to nedelanje ne znači odsustvo svakog delanja, već delanje do koga dolazi bez napora.</s><s>Kad čovek postupa spontano, bez namernog razlikovanja, izbora ili napora, tada upražnjava nedelanje.</s>

<s>Kineski budizam je povezao taostički pojam nedelanja sa budističkim pojmom delanja, odnosno karme.</s>

<s>Nedelanje u taoizmu</s>

<s>Prema učenju Lao Cea, kako bi dostigli večnost ljudi moraju postati jedno sa taom, sledeći nedelanje i povlaćeći se iz sveta.</s><s>Prirodno, spontano delanje je sleđenje svoje vrline bez napora.</s><s>Takvo se delanje naziva nedelanjem (无为, pinjin: Wúwéi).</s><s>Čovek stoga treba da svoje delanje ograniči na nužno i prirodno.</s><s>Prirodno znači slediti svoj te bez nametnutog napora.</s><s>Pri tom čovek treba da uzme jednostavnost kao rukovodeće načelo života.</s><s>Sva zla na svetu ne potiču iz toga što je premalo učinjeno, već zbog toga što je već učinjeno previše.</s>

<s>Dela su poput mnogih drugih stvari.</s><s>Ako ih ima suviše, postaju štetne umesto blagotvorne.</s><s>Poznata kineska priča opisuje kako su se jednom dvojica takmičila ko pre nacrta zmiju.</s><s>Prvi, završivši crtež, vide da je drugi čovek daleko zaostao, te odluči da poboljša crtež dodajući svojoj zmiji noge.</s><s>Na to drugi čovek reče: »Izgubio si, jer zmije nemaju noge«.</s><s>Tako preterivanje osujećuje vlastitu svrhu.</s>

<s>Delanje u budizmu</s>

<s>Prema budističkom učenju, svaka voljna radnja, dobra ili rđava, menja našu svest i izgrađuje naš karakter, čime utiče na naše ponašanje, iskustvo i životni tok.</s><s>Posledice karme se mogu iskusiti tokom života delatnog subjekta, ili u nekom od narednih života.</s><s>Karmičke posledice, i dobre i loše, pokreću uslovno nastajanje, koje ljude zadržava u toku samsare.</s><s>I dobro i rđavo delo rađaju plodom, kao što tone čovek s kuglom oko vrata, bilo da je gvozdena ili zlatna.</s><s>Čovek se iz toka samsare može izbaviti putem spoznaje, nakon čega teži iscrpljivalju karme, što vodi oslobođenju.</s><s>On i dalje dela, ali delanje mora biti nezainteresovano.</s>

<s>Iako arahant i dalje dela, njegova dela više nemaju karmičku potenciju da generišu novu egzistenciju ili da donesu bilo kakav plod čak i u ovoj egzistenciji.</s>

<s>Nedelanje u budizmu</s>

<s>Kineski budizam je preuzeo mnoge pojmove iz taoizma, između ostalog i nedelanje, i prilagodio ih budističkoj filozofiji.</s><s>Početkom 5. veka, Tao-šeng je povezao taostički pojam nedelanja sa budističkim pojmom delanja, odnosno karme.</s><s>On je izneo teoriju da kada čovek upražnjava nedelanje, istovremeno upražnjava ne-um (wu-hsin).</s><s>Ako čovek sledi načela nedelanja i ne-uma, tada ne žudi za stvarima niti ih se grčevito drži, iako se može baviti raznim delatnostima.</s><s>A pošto je posledica čovekove karme plod njegovih žudnji i vezivanja, čovekova dela pod tim uslovima neće povlačiti nikakvu posledicu.</s><s>Ovo predstavlja zanimljivo proširenje taoističke filozofije na budizam, i predstavlja važan korak u razvoju kineskog budizma, iz kog će nastati škola č'an.</s>

<s>Po zenu, najbolja metoda kultivisanja u cilju postizanja budnosti je ne upražnjavati nikakvo kultivisanje.</s><s>Kultivisati sebe znači vršiti nameran napor, što je delanje (yu-wei).</s><s>To delanje će sigurno dati neki dobar učinak, ali on neće biti večit, jer je uzrokovan.</s><s>A "kad se sila uzroka iscrpe, čovek se vraća prolaznom" (Jihsuan).</s>

<s>Tako je najbolja metoda kultivisanja uma nedelanje, obavljanje svojih poslova bez namernog napora ili svrhovitosti.</s><s>Ova metoda nema za cilj delanje kako bi se dobile dobre posledice, bez obzira koliko bi bile dobre same po sebi.</s><s>Ona stremi tome da se stvari čine tako da ne povlače nikakve posledice.</s><s>Kad čovekove akcije ne povlače nikakve posledice, tada će on, pošto se posledice prethodno nakupljene karme iscrpe, postići oslobođenje.</s>

<s>Nedelanje znači činiti stvari prirodno i živeti prirodno.</s><s>Ji-hsijan je rekao:</s>

<s>Sve što čovek valja činiti jeste da obavlja svakodnevne radnje i ništa više.</s><s>To je ono što č'an učitelji nazivaju kultivisanje nekultivisanjem.</s><s>Iako su nošenje odeće i obedovanje jednostavne stvari, nije lako to obavljati nesvrhovita duha, i bez ikakvih veza.</s>

<s>Vidi još 
 Tao
 Te
 Čan</s>

<s>Izvori</s>

<s>Literatura 
 
 Čedomil Veljačić, Filozofija istočnih naroda 2, Zagreb, 1979.</s><s>Kembridžova ilustrovana istorija religije, Stylos, Novi Sad.</s><s>2006. .</s>

<s>Filozofska terminologija
Taoizam
Kineska filozofija
Budistički pojmovi
Zen
Budizam u Kini</s>

